Document ID: 32007R0829

ΚΑΝΟΝΙΣΜΌΣ (ΕΚ) αριθ. 829/2007 ΤΗΣ ΕΠΙΤΡΟΠΉΣ
της 28ης Ιουνίου 2007
για την τροποποίηση των παραρτημάτων I, II, VII, VIII, X και XI του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά ορισμένων ζωικών υποπροϊόντων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 28 δεύτερo εδάφιο, το άρθρο 29 παράγραφος 3 πρώτο εδάφιο και το άρθρο 32 παράγραφος 1,
Εκτιμώντας τα ακόλουθα:
(1)
Ο κανονισμός (EΚ) αριθ. 1774/2002 καθορίζει απαιτήσεις περί υγείας των ζώων και δημόσιας υγείας για την εισαγωγή στην Κοινότητα και τη διαμετακόμιση διαμέσου της Κοινότητας ορισμένων ζωικών υποπροϊόντων και προϊόντων που προέρχονται από αυτά. Ο εν λόγω κανονισμός προβλέπει γενικές υγειονομικές απαιτήσεις για τη μεταποίηση υλικών της κατηγορίας 1, 2 και 3 και καθορίζει απαιτήσεις για τη διάθεση στην αγορά ζωικών υποπροϊόντων και προϊόντων που προέρχονται από αυτά συμπεριλαμβανομένων των υποδειγμάτων υγειονομικών πιστοποιητικών για την εισαγωγή τους στην Κοινότητα.
(2)
Λόγω του κινδύνου εισαγωγής στην Κοινότητα του σκαθαριού Aethina tumida, από το οποίο είναι απαλλαγμένη προς το παρόν, είναι απαραίτητος ο καθορισμός απαιτήσεων για την εισαγωγή κεριού, το οποίο προορίζεται για τεχνικούς σκοπούς, καθώς και η τροποποίηση του ορισμού των προϊόντων μελισσοκομίας στο παράρτημα I του κανονισμού (EΚ) αριθ. 1774/2002. Επομένως, ο σχετικός ορισμός στο παράρτημα I του εν λόγω κανονισμού, οι απαιτήσεις σχετικά με τις εισαγωγές που καθορίζονται στο κεφάλαιο IX του παραρτήματος VIII και το υπόδειγμα υγειονομικού πιστοποιητικού που καθορίζεται στο κεφάλαιο 13 του παραρτήματος X του εν λόγω κανονισμού πρέπει να τροποποιηθούν αναλόγως.
(3)
Το κεφάλαιο X του παραρτήματος II του κανονισμού (EΚ) αριθ. 1774/2002 καθορίζει το υπόδειγμα εμπορικού εγγράφου που συνοδεύει τα ζωικά υποπροϊόντα και τα μεταποιημένα προϊόντα κατά τη μεταφορά τους. Για την καλύτερη ιχνηλασιμότητα των δορών και των δερμάτων κατά τη μεταφορά, απαιτείται η τροποποίηση του εν λόγω υποδείγματος εγγράφου. Επομένως, το παράρτημα II του εν λόγω κανονισμού πρέπει να τροποποιηθεί αναλόγως.
(4)
Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (2), εφαρμόζεται στην παραγωγή και διάθεση στην αγορά ζώντων ζώων και προϊόντων ζωικής προέλευσης. Ο εν λόγω κανονισμός απαγορεύει τη χρησιμοποίηση μεταποιημένων ζωικών πρωτεϊνών στη διατροφή των ζώων εκτροφής που συντηρούνται, παχύνονται, ή εκτρέφονται για την παραγωγή τροφίμων.
(5)
Αν και η απαγόρευση του κανονισμού (EΚ) αριθ. 999/2001 εξακολουθεί να ισχύει, θα πρέπει να ισχύσουν λιγότερο αυστηρές απαιτήσεις σχετικά με τη μεταποίηση από την τρέχουσα μέθοδο 1 για τις μεταποιημένες ζωικές πρωτεΐνες που παράγονται από αίμα χοίρων, όπως καθορίζεται στο κεφάλαιο II του παραρτήματος VII του κανονισμού (EΚ) αριθ. 1774/2002, καθώς δεν υπάρχουν επιστημονικές ενδείξεις ως προς τον κίνδυνο μετάδοσης ΜΣΕ από χοίρους. Ωστόσο, για λόγους δημόσιας υγείας και υγείας των ζώων, είναι αναγκαίο να θεσπιστεί απαίτηση ως προς την ελάχιστη θερμοκρασία για τη μεταποίηση του αίματος χοίρων. Επομένως, το κεφάλαιο ΙΙ του παραρτήματος VII του κανονισμού (ΕΚ) αριθ. 1774/2002 πρέπει να τροποποιηθεί αναλόγως.
(6)
Το κεφάλαιο II σημείο A 1 του παραρτήματος VIII του κανονισμού (EΚ) αριθ. 1774/2002 επιτρέπει τη χρήση τμημάτων σφαγέντων ζώων που είναι κατάλληλα για ανθρώπινη κατανάλωση, αλλά δεν προορίζονται για ανθρώπινη κατανάλωση για εμπορικούς σκοπούς, στην παρασκευή ανεπεξέργαστων τροφών για ζώα συντροφιάς εντός της Κοινότητας. Προέκυψε ότι τα τμήματα αυτών των ζώων, τα οποία απορρίπτονται ως ακατάλληλα για κατανάλωση από τον άνθρωπο, αλλά δεν φέρουν σημεία νόσων μεταδόσιμων στον άνθρωπο ή σε ζώα μπορούν να χρησιμοποιηθούν με ασφάλεια σε τροφές για ζώα συντροφιάς. Επομένως, το κεφάλαιο II σημείο A 1 και το κεφάλαιο XI του παραρτήματος VIII του εν λόγω κανονισμού, το οποίο περιέχει τις αντίστοιχες διατάξεις για τις εισαγωγές στην Κοινότητα, πρέπει να τροποποιηθούν αναλόγως.
(7)
Είναι αναγκαίο να τροποποιηθούν τα υφιστάμενα υποδείγματα υγειονομικών πιστοποιητικών για την εισαγωγή δορών και δερμάτων στην Κοινότητα, ώστε να γίνουν ορισμένες τεχνικές τροποποιήσεις. Για λόγους σαφήνειας, οι ειδικές απαιτήσεις για τα προϊόντα που αναφέρονται στο κεφάλαιο VI του παραρτήματος VIII, και τα υποδείγματα υγειονομικών πιστοποιητικών που αναφέρονται στο κεφάλαιο 5 μέρος A, μέρος Β και μέρος Γ του παραρτήματος X του κανονισμού (EΚ) αριθ. 1774/2002 πρέπει, επομένως, να τροποποιηθούν αναλόγως.
(8)
Η Ευρωπαϊκή Αρχή για την Ασφάλεια των Τροφίμων (ΕΑΑΤ) στην επιστημονική γνώμη της σχετικά με την υγεία των ζώων και ορισμένες πτυχές της καλής μεταχείρισης των ζώων που συνδέονται με τη γρίπη των πτηνών, η οποία εκδόθηκε στις 13 και 14 Σεπτεμβρίου 2005, συμπέρανε ότι τα φτερά πρέπει να υποβάλλονται σε επεξεργασία πριν από την εμπορία τους, για να μειώνεται ο κίνδυνος εξάπλωσης της γρίπης των πτηνών. Το κεφάλαιο VIII του παραρτήματος VIII του κανονισμού (EΚ) αριθ. 1774/2002 καθορίζει τα μόνιμα κοινοτικά μέτρα σχετικά με τη διάθεση στην αγορά και την εισαγωγή φτερών. Υπό το φως της γνώμης αυτής και της τρέχουσας παγκόσμιας επιδημιολογικής κατάστασης της γρίπης των πτηνών, είναι σκόπιμο να τροποποιηθούν τα σχετικά κοινοτικά μέτρα για την εισαγωγή και την επεξεργασία των φτερών πριν από την εισαγωγή τους. Επομένως, το παράρτημα VIII του εν λόγω κανονισμού πρέπει να τροποποιηθεί αναλόγως.
(9)
Το σχετικό υγειονομικό πιστοποιητικό που αναφέρεται στο κεφάλαιο 1 του παραρτήματος X του κανονισμού (EΚ) αριθ. 1774/2002 για τις εισαγωγές στην Κοινότητα μεταποιημένων ζωικών πρωτεϊνών που δεν προορίζονται για ανθρώπινη κατανάλωση, και προϊόντων εκτός από τροφές για ζώα συντροφιάς που περιέχουν αυτές τις πρωτεΐνες πρέπει να τροποποιηθεί αναλόγως ώστε να προβλέπει ισοδύναμες δυνατότητες μεταποίησης για τις τρίτες χώρες και για την Κοινότητα. Επομένως, το κεφάλαιο 1 του παραρτήματος X του κανονισμού (ΕΚ) αριθ. 1774/2002 πρέπει να τροποποιηθεί αναλόγως.
(10)
Το κεφάλαιο 3 μέρος B του παραρτήματος X του κανονισμού (EΚ) αριθ. 1774/2002 καθορίζει το υπόδειγμα υγειονομικού πιστοποιητικού για την εισαγωγή στην Κοινότητα επεξεργασμένων τροφών για ζώα συντροφιάς, εκτός από κονσέρβες για ζώα συντροφιάς. Φαίνεται ότι όλο και περισσότερες επεξεργασμένες τροφές για ζώα συντροφιάς παράγονται σε τρίτες χώρες με ανάμειξη ήδη μεταποιημένων συστατικών που έχουν υποστεί επεξεργασία το καθένα χωριστά σύμφωνα με τις απαιτήσεις του εν λόγω κανονισμού. Η θερμική επεξεργασία των συστατικών αυτών ενδέχεται να έχει αρνητική επίδραση στις θρεπτικές τους ιδιότητες. Επομένως, η εισαγωγή στην Κοινότητα μεταποιημένων τροφών για ζώα συντροφιάς που αποτελούνται από τέτοια ασφαλή συστατικά πρέπει να επιτρέπεται και το υπόδειγμα υγειονομικού πιστοποιητικού που καθορίζεται στο κεφάλαιο 3 μέρος B του παραρτήματος X του κανονισμού (EΚ) αριθ. 1774/2002 πρέπει να τροποποιηθεί αναλόγως.
(11)
Ο κανονισμός (EΚ) αριθ. 1774/2002 προβλέπει ότι ορισμένα ζωικά υποπροϊόντα που προορίζονται για την παρασκευή τροφών για ζώα συντροφιάς μπορούν να εισάγονται στην Κοινότητα παρά το γεγονός ότι περιέχουν υλικό που λαμβάνεται από ζώα στα οποία έχουν χορηγηθεί ορισμένες απαγορευμένες ουσίες. Ωστόσο, η εισαγωγή στην Κοινότητα μεταποιημένων τροφών για ζώα συντροφιάς, δερμάτινων κοκάλων για σκύλους και γευσιογόνων σπλάχνων που περιέχουν τέτοιο υλικό δεν επιτρέπεται επί του παρόντος. Επειδή απ’ ό,τι φαίνεται ο κίνδυνος για την υγεία από την εισαγωγή τέτοιου υλικού για την παρασκευή τροφών για ζώα συντροφιάς εντός της Κοινότητας δεν είναι υψηλότερος από την περίπτωση που το υλικό αυτό αποτελεί συστατικό εισαγόμενων μεταποιημένων τροφών για ζώα συντροφιάς, δερμάτινων κοκάλων για σκύλους και γευσιογόνων σπλάχνων, θα έπρεπε να επιτρέπεται επίσης η εισαγωγή στην Κοινότητα των μεταποιημένων προϊόντων που περιέχουν τέτοια υλικά. Επομένως, τα υποδείγματα υγειονομικών πιστοποιητικών που ορίζονται στο κεφάλαιο 3 μέρος A, μέρος Β, μέρος Γ και μέρος Ε του παραρτήματος X του κανονισμού (EΚ) αριθ. 1774/2002 πρέπει να τροποποιηθούν αναλόγως.
(12)
Το κεφάλαιο 3 μέρος B του παραρτήματος X του κανονισμού (EΚ) αριθ. 1774/2002 προβλέπει ότι το υγειονομικό πιστοποιητικό για επεξεργασμένες τροφές για ζώα συντροφιάς, εκτός από κονσέρβες για ζώα συντροφιάς, πρέπει να περιλαμβάνει πιστοποιητικό που αναφέρει ότι η τροφή για ζώα συντροφιάς συσκευάστηκε σε νέα συσκευασία η οποία φέρει επισήμανση με την ένδειξη «δεν προορίζεται για κατανάλωση από τον άνθρωπο». Η οδηγία 79/373/ΕΟΚ του Συμβουλίου, της 2ας Απριλίου 1979, περί εμπορίας των συνθέτων ζωοτροφών (3), προβλέπει ήδη ισοδύναμες απαιτήσεις περί επισήμανσης που εμποδίζουν την ακούσια ή από αμέλεια εσφαλμένη χρήση των προϊόντων αυτών για κατανάλωση από τον άνθρωπο. Οι απαιτήσεις για το υπόδειγμα υγειονομικού πιστοποιητικού στο κεφάλαιο 3 μέρος B του παραρτήματος X του κανονισμού (EΚ) αριθ. 1774/2002 πρέπει να λάβουν υπόψη τη νομοθεσία αυτή και, επομένως, να τροποποιηθούν αναλόγως.
(13)
Το παράρτημα VIII του κανονισμού (EΚ) αριθ. 1774/2002 καθορίζει τις απαιτήσεις για τη διάθεση στην αγορά και την εισαγωγή στην Κοινότητα τροφών για ζώα συντροφιάς, δερμάτινων κοκάλων για σκύλους και τεχνικών προϊόντων. Το κεφάλαιο II σημείο B 4 του εν λόγω παραρτήματος προβλέπει ότι τα δερμάτινα κόκαλα για σκύλους πρέπει να υπόκεινται σε θερμική επεξεργασία κατά τη διάρκεια της μεταποίησης ικανή να καταστρέψει τους παθογόνους οργανισμούς. Αρκετά κράτη μέλη έχουν ζητήσει να επιτραπούν άλλες επεξεργασίες, κατά την μεταποίηση των δερμάτινων κοκάλων για σκύλους, οι οποίες παρέχουν ισοδύναμες εγγυήσεις ασφάλειας. Επομένως, το κεφάλαιο II σημείο B 4 του παραρτήματος VIII του κανονισμού (EΚ) αριθ. 1774/2002 πρέπει να τροποποιηθεί αναλόγως.
(14)
Το κεφάλαιο 3 μέρος Γ του παραρτήματος X του κανονισμού (EΚ) αριθ. 1774/2002 καθορίζει το υπόδειγμα υγειονομικού πιστοποιητικού για την εισαγωγή στην Κοινότητα δερμάτινων κοκάλων για σκύλους. Καθώς θα επιτραπούν και άλλα είδη επεξεργασίας εκτός από τη θερμική επεξεργασία για τη μεταποίηση δερμάτινων κοκάλων για σκύλους εντός της Κοινότητας, αυτές οι άλλες επεξεργασίες πρέπει να επιτραπούν επίσης για τα εισαγόμενα δερμάτινα κόκαλα για σκύλους. Μερικά δερμάτινα κόκαλα για σκύλους παράγονται με παραδοσιακές μεθόδους από ψάρια. Στην περίπτωση αυτή δεν απαιτείται θερμική επεξεργασία για λόγους υγείας των ζώων. Επομένως, το υπόδειγμα υγειονομικού πιστοποιητικού στο κεφάλαιο 3 μέρος Γ του παραρτήματος X του εν λόγω κανονισμού πρέπει να τροποποιηθεί αναλόγως.
(15)
Το κεφάλαιο II σημείο B 6 του παραρτήματος VIII του κανονισμού (EΚ) αριθ. 1774/2002 καθορίζει μικροβιολογικές προδιαγραφές που ισχύουν για τις ανεπεξέργαστες τροφές για ζώα συντροφιάς που παράγονται στην Κοινότητα. Οι προδιαγραφές αυτές πρέπει να επιβληθούν επίσης στις εισαγωγές στην Κοινότητα αμεταποίητων τροφών για ζώα συντροφιάς που προορίζονται για άμεση πώληση και ζωικών υποπροϊόντων που προορίζονται να αποσταλούν στην Κοινότητα για να χορηγηθούν σε εκτρεφόμενα γουνοφόρα ζώα. Επομένως, το κεφάλαιο 3 μέρος Δ του παραρτήματος X του εν λόγω κανονισμού πρέπει να τροποποιηθεί αναλόγως.
(16)
Το παράρτημα XI του κανονισμού (EΚ) αριθ. 1774/2002 περιλαμβάνει καταλόγους τρίτων χωρών από τις οποίες τα κράτη μέλη μπορούν να επιτρέπουν την εισαγωγή ζωικών υποπροϊόντων που δεν προορίζονται για κατανάλωση από τον άνθρωπο. Το μέρος XIII του εν λόγω παραρτήματος προβλέπει κατάλογο τρίτων χωρών από τις οποίες τα κράτη μέλη μπορούν να επιτρέπουν τις εισαγωγές ορού ιπποειδών. Σύμφωνα με το εν λόγω μέρος XIII, ο κατάλογος αυτός περιλαμβάνει τις τρίτες χώρες που αναφέρονται στο παράρτημα I της απόφασης 2004/211/EΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕOΚ και 94/63/ΕΚ (4), από τις οποίες επιτρέπεται η εισαγωγή ιπποειδών που προορίζονται για σφαγή.
(17)
Ο ορός ιπποειδών, ωστόσο, μπορεί να λαμβάνεται από ζώντα ζώα. Επομένως, εάν η κατάσταση της υγείας των ζώων επιτρέπει τη συμπερίληψη τρίτης χώρας στον κατάλογο τρίτων χωρών από τις οποίες επιτρέπεται η εισαγωγή ιπποειδών για αναπαραγωγή και κρεατοπαραγωγή, αυτό αρκεί για να κριθεί εάν μπορεί να εισαχθεί ορός ιπποειδών από τη συγκεκριμένη τρίτη χώρα. Συγκεκριμένα, αυτό θα επέτρεπε την εισαγωγή ορού ιπποειδών από το Μεξικό. Επομένως, το μέρος XIII του παραρτήματος XI του κανονισμού (ΕΚ) αριθ. 1774/2002 πρέπει να τροποποιηθεί αναλόγως.
(18)
Τα κτηνιατρικά πιστοποιητικά προβλέπονται με τη μορφή που καθορίζεται στην απόφαση 2007/240/EK της Επιτροπής (5), για την έγκριση εναρμονισμένων υποδειγμάτων κτηνιατρικών πιστοποιητικών για την εισαγωγή στην Ευρωπαϊκή Κοινότητα ζώντων ζώων και προϊόντων ζωικής προέλευσης. Το εμπορικό έγγραφο που καθορίζεται στο παράρτημα II κεφάλαιο X του κανονισμού (EΚ) αριθ. 1774/2002 και τα υποδείγματα υγειονομικών πιστοποιητικών που καθορίζονται στο παράρτημα X του ίδιου κανονισμού πρέπει να τροποποιηθούν αναλόγως.
(19)
Πρέπει να προβλεφθεί μεταβατική περίοδος μετά την έναρξη ισχύος του παρόντος κανονισμού, ώστε να μπορέσει να συνεχιστεί η εισαγωγή στην Κοινότητα ζωικών υποπροϊόντων και προϊόντων που προέρχονται από αυτά που καλύπτονται από τον κανονισμό (EΚ) αριθ. 1774/2002 και συνοδεύονται από υγειονομικά πιστοποιητικά σύμφωνα με τον εν λόγω κανονισμό.
(20)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I, II, VII, VIII, X και XI του κανονισμού (EΚ) αριθ. 1774/2002 τροποποιούνται σύμφωνα με το παράρτημα του παρόντος κανονισμού.
Άρθρο 2
Για μεταβατική περίοδο έξι μηνών από την ημερομηνία έναρξης ισχύος του παρόντος κανονισμού, το εμπορικό έγγραφο που αναφέρεται στο παράρτημα II του κανονισμού (ΕΚ) αριθ. 1774/2002 και τα υποδείγματα υγειονομικών πιστοποιητικών που αναφέρονται στο παράρτημα X του εν λόγω κανονισμού, τα οποία συμπληρώθηκαν σύμφωνα με τις διατάξεις που ίσχυαν πριν από την ημερομηνία έναρξης ισχύος του παρόντος κανονισμού, μπορούν να συνεχίσουν να συνοδεύουν τα προϊόντα που καλύπτονται από τα έγγραφα ή τα πιστοποιητικά αυτά.
Άρθρο 3
Ο παρών κανονισμός αρχίζει να ισχύει και εφαρμόζεται την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2007.

Labels: 1
17
0
3
6